Nu går billederne af den tynde elefant viralt, og de vækker vrede blandt dyrevenner verden over.
Elefanter er nogle af verdens mest intelligente og majestætiske dyr. Men det på trods tvinges de til at underholde for penge. De tvinges til at lære tricks og gå imod alle deres naturlige instinkter for at underholde mennesker.
I Sri Lanka er det en gammel tradition, at elefanter klædes ud og marcherer gennem byerne. Det skriver TV2.
Billeder fra den seneste buddhistiske festival, Esala Perahera, er nu gået viralt. Men det skyldes ikke en smuk parade eller for at sprede festivalens budskab - men for at gøre opmærksom på denne tynde elefant.
Elefanten Tikiri er 70 år gammel, og har haft et utroligt hårdt liv, hvilket disse billeder afslører.
Men takket være de sociale mediers indflydelse er Tikiri nu fjernet fra den storstilede parade.
Paraden er flere kilometer lang, og elefanterne, der tvinges til at deltage, går hele den lange strækning hver aften.
Arrangørerne siger, at Tikiri lider af en fordøjelsessygdom, der gør, at hun ikke kan tage på, men at hun stadig har det godt rent fysisk.
Men ingen tror på, at stakkels Tikiri har det godt, især ikke når hun bliver tvunget til at gå flere kilometer i en udklædning hver nat.
- Tydeligvis er dyret alvorligt underernæret. Det er tæt på døden. Det her skulle aldrig have været tilladt, siger Jayantha Jayewardene, som står for The Biodiversity and Elephant Conservation Trust i Sri Lanka.
Heldigvis bliver Tikiri nu behandlet for sin fordøjelsessygdom, og er ikke længere en del af paraden. Hvis vi kunne få lov til at bestemme, skulle ingen dyr tvinges til at deltage i en sådan parade.